text: Flere overrasket af morgenglatte veje
  11 marts 2011 kl. 07.35
  Selv om meteorologerne har lovet pæne plusgrader, kan bilisterne stadig overraskes af spejlblanke veje. Det skete adskillige steder her til morgen.
  F.eks. i den lange, bløde kurve ind til motorvejen fra Kruså. En kvinde mistede herredømmet og kørte af vejen. Hun var det, som redningsfolkene kalder teknisk fastklemt, fordi sikkerhedsselen ikke kunne åbnes. Men der var ikke sket alvorlig personskade.
  Vagtchefen hos Syd- og Sønderjyllands Politi i Esbjerg melder om flere glatføreuheld. Bl.a. to ved varde og to i Aabenraa.
  - Det er meget meget lumsk på denne årstid. Tilsyneladende ser vejene fine ud, men der kan være pletter, hvor vejene er spejlblanke. 
  I Sydøstjyllands Politikreds var der bl.a. meldinger om meget glatte veje omkring Munkebjerg i Vejle.
  